text: Anem acabant aquesta extensa valoració del paper de CiU a les eleccions... Em podran titllar d'irresponsable o pessimista però, en cap cas que no justifiqui el que acabi fent! Dec ser dels pocs que m'he llegit o llegiré part del programa electoral...
  El que no crec que se l'hagi llegit, és en Duran Lleida. Crec que ja ho vaig comentar en alguna ocasió però volia tornar-hi quan coneguéssim els programes electorals. De tota aquesta història, sobte molt que l'alcalde de Vic, Vila D'Abadal, es quedés fora de les llistes. Sí, ja sé que tenen discrepàncies importants entre un i altre i, desgraciadament per Vila D'Abadal, el que mana és Duran Lleida però, des d'un punt de vista polític, jo no ho acabo d'entendre.
  Podem parlar en termes polítics o futbolístics. Si de cas, apunto el polític i us faig un incís amb el futbolístic. Tenim unes eleccions. Algú dubte a aquestes altures que els polítics vetllen pel seu benestar més que no pas pel del poble? Crec que la majoria estarem d'acord. Els polítics i els partits que representen, sembla que la seva principal preocupació i ocupació és tenir poder; poder que els atorga els ciutadans donant-los suport i s'acaba plasmant en nombre de diputats. Dit d'altra manera, entenc que, tant si l'objectiu és fer el màxim pel poble com si és adquirir més poder, es concreta en tenir la màxima representació en l'arc parlamentari, oi? Aleshores, com s'explica que CiU -en teoria- faci un gir sobiranista i una de les persones que -crec- podria aportar-los més vots (entenc que el que estan buscant) es quedi fora de les llistes? Doncs és el que ha passat. Curiosament, agafen la bandera de l'estat propi (que no sabem si independent com vàrem veure en l'entrada anterior) perquè la gent els compri però, veten (Unió) una persona prou rellevant que va en aquesta línia i que, entenc, podria recollir força fruits amb tota la història de l'AMI. No només això, sinó que preval més la paraula d'un unionista vers la d'un independentista. Em costa molt d'entendre... Si parlem en termes futbolístics, us imagineu deixar Messi a la banqueta en un Barça-Madrid? Què li dirien al Tito Vilanova?
  Però aquests darrers dies, Duran Lleida ha donat molt de sí. Llegeixo a Vilaweb: "Duran condiciona la consulta a una majoria absoluta de CiU" (http://www.vilaweb.cat/noticia/4051061/20121029/duran-condiciona-consulta-majoria-absoluta-ciu.html). Bravo! No es deu haver llegit el seu programa electoral o el "Visca Catalunya lliure!" que va etzibà fa poc el deu haver despistat... Cap problema, li recordo el que diu: "En aquest sentit, i recollint l'establert a la resolució que va aprovar el Parlament de Catalunya per àmplia majoria el passat 27 de setembre de 2012, el proper Govern de la Generalitat impulsarà una consulta la propera legislatura per tal que el poble de Catalunya pugui determinar lliurement i democràticament el seu futur col·lectiu". És a dir, el Govern. Si és CiU, CiU, si no és CiU, CiU també s'hi compromet. No llegeixo enlloc que això depengui d'una majoria absoluta...
  Realment, són molt intel·ligents; o el poble força ingenu i innocent. Posen al poble de Catalunya en la tessitura de vida o mort i condicionen la vida a que ells tinguin majoria absoluta. Què fa el pobles que, òbviament, vol viure? Que llestos, oi? Sí perquè s'han passat molt dies dient que l'única manera de sobreviure i perviure és x i que x només la podran dur a terme si tenen una àmplia majoria. Jo no sé vosaltres però, a casa meva en diem xantatge emocional d'això...
  Però, tenim més perles en aquest sentit. Duran al Nació Digital: "Baviera es diu estat i es diu lliure" (http://www.naciodigital.cat/noticia/48272/duran/frena/baviera/es/diu/estat/es/diu/lliure). Bravo! Llavors l'Oriol Pujol, quan se'ls titlla d'ambigus, diu que qui no ho entén és perquè no ho vol entendre... Home, jo crec que és impossible entendre què fan o deixen de fer i quina és la seva voluntat. Si més no, declaracions com aquestes, si l'objectiu és rebre el suport dels independentistes, no ajuden gaire, no? Com tampoc ajuda gaire el que vaig llegir, novament a Vilaweb (http://www.vilaweb.cat/noticia/4051764/20121031/duran-avisa-carta-militants-independencia-dins-ue-gairebe-impossible.html) fa uns dies: "Duran avisa per carta als militants: 'La independència dins la UE és gairebé impossible'". Buf... Si us plau, aclariu-vos. Què voleu i sigueu coherents, no? No pot ser que uns vagin cap a una banda i els altres cap a una altra...